STEPHANVS EPISCOPVS SERVVS SERVORVM DEI. EVDONI VENERABILI ABBATI monasterii Vizeliacensis omni que congregationi eiusdem monasterii in perpetuum. Quotiens illa a nobis tribui optantur quae dationi conueniunt, incunctanter animo nos decet libenti concedere et petentium desideriis congruum impertiri suffragium. Atque ideo, quia postulasti a nobis quatenus priuilegium sedis apostolicae monasterio Vizeliaco, cui preesse dinosceris, quod constat olim a GERARDO nobilissimo et christianissimo uiro necnon et Berta uxore eius in honore domini nostri et Saluatoris Iesu Christi et ueneratione beatissimae semper uirginis MARIAE et genitricis eiusdem domini nostri Iesu Christi constructum, in regno scilicet Burgundiae, in Augustudunensi parrochia, in pago Aualensi quodque a prefatis fundatoribus beato Petro apostolorum principi liberali deuotione et testamenti pagina collatum est, facere deberemus, ueluti a predecessoribus nostris pie memoriae. NICHOLAO papa atque Iohanne iam dudum factum constat fuisse, inclinati precibus tuis libenter fieri decreuimus. Per quod nimirum apostolicae auctoritatis priuilegium confirmamus atque statuimus ut nulli imperatorum, nulli unquam regum, nulli antistitum, nulli quacumque predito dignitate, nulli cuiquam alii de omnibus rebus mobilibus et immobilibus, quae eidem monasterio a iam dictis fundatoribus uel ab aliis quibuscumque personis collate et concesse sunt uel in futurum a quibuslibet de proprio fuerint iure condonate, sub cuiuslibet causae occasionis ue specie minuere uel auferre neque suis usibus applicare. Cuncta quae ibi oblata sunt uel offerri contigerit a presenti duodecimae indictionis tempore illibata et sine inquietudine in sustentatione iam dicti monasterii et usibus abbatum et monachorum sub regula sancti patris Benedicti ibi deo militantium uolumus et precipimus possideri, ea uidelicet conditione ut nullus successorum nostrorum, pontificum in hac sancta sede cui deo auctore seruimus, unquam uel usquam quiddam de eisdem rebus cuiquam beneficiare, commutare aut sub censu quolibet concedere per futura tempora patiatur, sed censum tantummodo in testamento traditionis a fundatoribus, qui ex eodem monasterio hanc sanctam sedem Romanam fecerunt, etiam delegatum, unius uidelicet librae argenti, annis singulis successores nostri accipientes, piae paternitatis suffragium eidem monasterio, tibi successoribus que tuis ac monachis sub iam dicti patris Benedicti regula ibidem degentibus sollicitudine pastorali uigilanter contra omnes infestantes impendere studeant. Item constituimus ut obeunte abbate predicti monasterii non alius ibi quacumque obreptionis astutia ordinetur, nisi quem consensus monachorum secundum timorem et institutionem regulae beati Benedicti elegerit et huius apostolicae sedis pontifex prouiderit ordinandum uel concesserit ordinatum. Hoc quoque capitulo presenti subiungimus ut locum auariciae secludamus, nulli unquam de regibus, nulli de episcopis uel de sacerdotibus uel de quibuscumque fidelibus per se suppositam ue personam de ordinatione eiusdem abbatis uel clericorum aut presbiterorum uel de largitione chrismatis aut consecratione basilicae uel de quibuscumque causis ad idem monasterium pertinentibus audere in qualibet specie exenii loco quicquam accipere neque eundem abbatem pro ordinatione sua aliquid dare. Neque episcopus ciuitatis ipsius parrochiae, nisi ab abbate ipsius monasterii inuitatus, ibidem publicas missas agat neque stationes in eodem monasterio indicat, ne seruorum dei quies quocunque modo populari conuentu ualeat perturbari, neque paratas aut mansionaticos exinde presumat exigere. Susceptionem autem fidelium et religiosorum uirorum atque beneficientiam, quam iubet apostolus cunctis exhibendam, pro possibilitate loci et facultatum non modo ibidem denegamus fieri, uerum etiam suademus. Sed et modus in numero congregationis adeo conseruetur, ut nec pluralitas penuriam nec paucitas inhabitantium destitutionem loci indicere ualeat. Castellum etiam, quod inibi ob crebras paganorum et infidelium christianorum infestationes ab abbate et ipsius cenobii monachis propter sui et seruientium sibi saluationem ac defensionem conditum et constructum habetur, statuimus, sanctimus ac nostrae pastoralitatis priuilegio, sicuti in filii nostri Odonis gloriosissimi regis precepto continetur, definimus atque suademus, ut idem castellum absque ullius regum, antistitum, principum, comitum, iudicum siue ullius dignitatis ordine sublimatum inquietudine stabile et inconuulsum per succedentia tempora ad tuitionis munimen eorum qui inibi degunt ac aliunde confugium faciunt ualeat permanere, nullo eis resistente insidias que tendente neque in aliquo molestiam ingerente. Siquis uero regum, episcoporum, sacerdotum, iudicum, comitum aut secularium personarum contra hanc nostrae institutionis paginam uenire temptauerit, percussus apostolico anathemate potestatis honoris ue sui dignitate careat reum que se coram diuino iudicio cognoscat et nisi ea quae a se male sunt acta defleuerit, a sacratissimo corpore dei et domini nostri Iesu Christi alienus fiat atque aeterno examini districtae ultioni subiaceat. Cunctis autem eiusdem loci iusta seruantibus sit pax domini nostri Iesu Christi, quatinus et hic fructum bonae actionis recipiant et apud districtum iudicem premia aeternae pacis inueniant. Scriptum per manus Samuel notarii et scriniarii sanctae Romanae aecclesiae in mense Ianuario, indictione XV. BE+NE+ ualete Datum X Kalendarum Febroarium per manum Samuhelis notarii et scriniarii sancte Romanae aecclesiae, imperante domno nostro Landeberto pp piissimo Augusto a deo coronato magno imperatore anno primo et post consulatus eius anno primo, indictione XV.